[pic] | KOMISIJA EVROPSKIH SKUPNOSTI |

Bruselj, 12.9.2005

KOM(2005) 417 končno

Predlog

UREDBA SVETA

o spremembi Uredbe (ES) št. 2007/2000 o uvedbi izjemnih trgovinskih ukrepov za države in ozemlja, ki sodelujejo ali so povezana s stabilizacijsko-pridružitvenim procesom Evropske unije

(predložena s strani Komisije)

OBRAZLOŽITVENI MEMORANDUM

I. Okvir

1. Z Uredbo (ES) št. 2007/2000[1] so Evropske skupnosti odobrile izjemen, neomejen in dajatev prost dostop na trg EU za skoraj vse izdelke s poreklom iz držav in ozemelj, za katere veljajo ugodnosti stabilizacijsko-pridružitvenega procesa.

2. Ključni cilj teh ukrepov je ponovna oživitev gospodarstev zahodnega Balkana prek privilegiranega dostopa do trga EU. Tako bo gospodarski razvoj spodbudil politično stabilnost v vsej regiji.

3. V skladu s stabilizacijsko-pridružitvenim procesom EU je odobritev teh izjemnih trgovinskih preferencialov odvisna od nekaterih pogojev, in sicer od upoštevanja temeljnih načel demokracije in človekovih pravic v državah upravičenkah in na ozemljih, za katera veljajo ugodnosti, od pripravljenosti zadevnih držav za razvoj medsebojnih gospodarskih odnosov in uvedbo gospodarskih reform ter regionalno povezovanje prek trgovine. Upravičenost do izjemnih trgovinskih preferencialov je pogojena z vključenostjo upravičenk v učinkovito upravno sodelovanje s Skupnostjo z namenom preprečevanja nevarnosti goljufij. Nenazadnje se ti izjemni trgovinski preferenciali lahko ohranijo le, če upravičenke upoštevajo mirovanje carin in ukrepov z enakim učinkom za uvoz izdelkov s poreklom iz EU.

4. Ti trgovinski preferenciali so bili odobreni za obdobje, ki se konča 31. decembra 2005, s ciljem omogočiti pregled vzpostavljenih pogojev in pridobljenih izkušenj pri odobritvi zadevne ureditve.

II. Upravičenost tega predloga

5. Namen tega predloga je ohraniti sedanji sistem trgovinskih preferencialov za dodatno obdobje 5 let, torej do 31. decembra 2010. Glavni razlogi za ta predlog so naslednji.

6. Trgovinski preferenciali so prispevali k povečanju izvoza iz zahodnega Balkana v EU in s tem doslej dosegli svoj cilj. Pravzaprav se je med letoma 2000 in 2004 izvoz iz teh držav v EU povečal za približno 8 % letno.

7. Na zasedanju v Lizboni dne 23. in 24. marca 2000 je Evropski svet sklenil, da bi morali stabilizacijsko-pridružitveni sporazumi z državami zahodnega Balkana slediti predhodni asimetrični liberalizaciji trgovine. Odtlej so bili stabilizacijsko-pridružitveni sporazumi sklenjeni z Nekdanjo jugoslovansko republiko Makedonijo in s Hrvaško, ne pa s preostalimi državami zahodnega Balkana. Zato zgoraj navedeni sklepi Evropskega sveta pozivajo k ohranitvi sedanjega sistema avtonomnih trgovinskih preferencialov.

8. Kljub določenemu objektivnemu napredku pa še zdaleč ni končan proces gospodarske tranzicije in reform na zahodnem Balkanu na splošno. S prenehanjem veljavnosti sedanjih trgovinskih preferencialov bi bila upravičenkam odvzeta objektivna gospodarska prednost v trgovini z EU. Zaradi pomembnosti EU kot prevladujoče izvoznice na zahodni Balkan ima to lahko zelo negativne posledice na celotno gospodarsko uspešnost teh držav s posledičnim negativnim vplivom na njihove procese notranje reforme in tranzicije.

9. Ohranitev teh trgovinskih preferencialov ne bi povzročilo večjih škodljivih učinkov za notranji trg EU. Pravzaprav zahodni Balkan kot celota še naprej pomeni zelo majhen del (0,7 %) celotne uvozne trgovine.

III. Obrazložitev določb tega predloga

10. Sedanji predlog podaljša trajanje sedanjih avtonomnih trgovinskih preferencialov do 31. decembra 2010. Prav tako spreminja besedilo Uredbe Sveta (ES) št. 2007/2000 tako, da odraža nove razmere glede uvoznih pogojev za tekstil iz Črne gore in Kosova[2] po podpisu dvostranskega sporazuma o trgovini s tekstilom med ES in Republiko Srbijo z dne 31. marca 2005. Nenazadnje predlog upošteva spremembo imena Zvezne republike Jugoslavije v Srbijo in Črno goro ter dejstvo, da so Republika Črna gora, Republika Srbija in Kosovo ločena carinska območja.

IV. Proračunske posledice

11. Uredba ne povzroča stroškov, ki bi bremenili proračun ES. Glede na sedanje razmere njena uporaba tudi ne bi povzročila izgube prihodkov od carin. Vendar pa bi uporaba te uredbe pomenila izgubo prihodkov od carin v primerjavi z nepreferencialno trgovinsko obravnavo držav in ozemelj, za katera ne velja stabilizacijsko-pridružitveni sporazum. Ta izguba prihodkov od carin bi letno dosegla približno 105 milijonov EUR.

Predlog

UREDBA SVETA

o spremembi Uredbe (ES) št. 2007/2000 o uvedbi izjemnih trgovinskih ukrepov za države in ozemlja, ki sodelujejo ali so povezana s stabilizacijsko-pridružitvenim procesom Evropske unije

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije[3],

ob upoštevanju naslednjega:

(1) Uredba Sveta (ES) št. 2007/2000[4] o uvedbi izjemnih trgovinskih preferencialov za uvoz iz držav in ozemelj, ki sodelujejo ali so povezana s stabilizacijsko-pridružitvenim procesom Evropske unije, preneha veljati 31. decembra 2005.

(2) Ker stabilizacijso-pridružitveni sporazumi še niso bili sklenjeni z vsemi državami na zahodnem Balkanu, je ustrezno podaljšati obdobje veljavnosti Uredbe Sveta (ES) št. 2007/2000.

(3) Pričakovati je, da bo nadaljnje odpiranje trga prispevalo k procesu politične in gospodarske stabilizacije v regiji in bo brez negativnih vplivov za Skupnost. Skladno s tem bi morali ti preferenciali veljati za naslednje obdobje od 1. januarja 2006 do 31. decembra 2010.

(4) Ustavna listina je bila sprejeta v Zvezni republiki Jugoslaviji dne 4. februarja 2003, s katero se je ime države spremenilo v Srbijo in Črno goro.

(5) Pri trgovinskih ukrepih, predvidenih z Uredbo Sveta (ES) št. 2007/2000, je treba tudi upoštevati, da so Republika Črna gora, Republika Srbija in Kosovo, kakor je določeno z Resolucijo Varnostnega sveta Združenih narodov 1244 (1999)[5], ločena carinska območja.

(6) Skupnost je z Republiko Srbijo sklenila sporazum o trgovini s tekstilnimi izdelki [6] –

SPREJEL NASLEDNJO UREDBO:

Člen 1

Uredba (ES) št. 2007/2000 se spremeni:

1. V odstavkih 1 in 3 člena 1 se besedilo "ter Srbije in Črne gore, vključno s Kosovom" nadomesti z besedilom "in iz carinskih območij Črne gore, Srbije ali Kosova".

2. V odstavkih 1 in 2 člena 3 se besedilo "Zvezne republike Jugoslavije" nadomesti z besedilom "carinskih območij Črne gore ali Kosova".

3. Člen 4 se spremeni:

(a) V točki d) odstavka 2 se besedilo "Zvezne republike Jugoslavije, vključno s Kosovom" nadomesti z besedilom "iz carinskih območij Črne gore, Srbije ali Kosova".

(b) V uvodnem stavku in točki c) odstavka 4 se besedilo "Srbije in Črne gore, vključno s Kosovom" nadomesti z besedilom "in iz carinskih območij Črne gore, Srbije ali Kosova".

4. V členu 17 se datum "31. decembra 2005" nadomesti z "31. decembra 2010".

5. V Prilogi I se v stolpcu "Upravičenci" vse sklicevanje na "Zvezna republika Jugoslavija, vključno s Kosovom" nadomesti z besedilom "carinska območja Črne gore, Srbije ali Kosova".

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 240, 23.9.2000, str. 1. Uredba, kakor je bila nazadnje spremenjena z Uredbo Sveta (ES)št. 374/2005 (UL L 59, 5.3.2005, str. 1).

[2] Kakor je določeno z Resolucijo Varnostnega sveta Združenih narodov 1244 (1999).

[3] UL C […], […], str. […].

[4] UL L 240, 23.9.2000, str. 1. Uredba, kakor je bila nazadnje spremenjena z Uredbo Sveta št. 374/2005 (UL L 59, 5.3.2005, str. 1).

[5] http://www.un.org/Docs/scres/1999/sc99.htm

[6] UL L št. 90, 8.4.2005, str. 36.